CM योगी आदित्यनाथ ने कहा, ‘दिल्ली के कुछ नमूने यहां आकर पूछते हैं कि हमने लोगों के लिए क्या किया’
विपक्षियों पर हमला बोलते हुए उन्होंने एक वाक्य कहा, ‘'दिल्ली के कुछ नमूने यहां आकर पूछते हैं कि हमने लोगों के लिए क्या किया।’ इसके बाद लोगों में यह जिज्ञासा पैदा हुई कि आखिर सीएम ने ‘दिल्ली का नमूना’ कहकर किसपर निशाना साधा है।
लखनऊ: उत्तर प्रदेश की विधानसभा में योगी आदित्यनाथ ने शनिवार को जमकर विपक्षियों पर निशाना साधा। उन्होंने विपक्ष पर जाति की राजनीति करने का आरोप लगाया और समाजवादी पार्टी के साथ-साथ कांग्रेस और बहुजन समाज पार्टी पर जमकर बरसे। विपक्षियों पर हमला बोलते हुए उन्होंने एक वाक्य कहा, ‘'दिल्ली के कुछ नमूने यहां आकर पूछते हैं कि हमने लोगों के लिए क्या किया।’ इसके बाद लोगों में यह जिज्ञासा पैदा हुई कि आखिर सीएम ने ‘दिल्ली का नमूना’ कहकर किसपर निशाना साधा है।AAP सांसद संजय सिंह की तरफ इशारा?जानकारों का मानना है कि सीएम योगी ने यह वाक्य कहकर आम आदमी पार्टी के राज्यसभा सांसद संजय सिंह पर निशाना साधा था। दरअसल, पिछले दिनों संजय यूपी की विधानसभा गए थे। इसके अलावा वह अक्सर ही यूपी सरकार और मुख्यमंत्री योगी आदित्यनाथ को निशाने पर लेते रहते हैं। संजय सिंह ने योगी सरकार पर एक जाति विशेष के लिए काम करने का आरोप भी लगाया है। आम आदमी पार्टी के नेता ने यह भी कहा कि लोगों के मन में यूपी सरकार की कार्यशैली को लेकर गुस्सा है। माना जा रहा है कि संजय सिंह के इन्हीं बयानों पर यूपी के सीएम ने पलटवार किया है।सदन में क्या कहा CM योगी ने?योगी ने कहा, 'दिल्ली का एक नमूना उत्तर प्रदेश में आता है और कहता कि यूपी में कोविड के खिलाफ कोई रणनीति नहीं बन पा रही है।’ योगी ने कहा कि यूपी की 23 करोड़ 78 लाख की आबादी में 1.72 लाख केस हैं जिनमें से 48,000 ऐक्टिव हैं। यहां 2700 लोगों की मौत हुई है और 10 लाख पर कुल 744 केस हैं। योगी ने कहा, ‘दिल्ली में 1 करोड़ 80 लाख की आबादी में 1.5 लाख केस हैं और 4,235 लोगों की मौत हुई है। दिल्ली में प्रति 10 लाख पर 7 हजार से अधिक केस हैं जबकि मृत्यु 214 हैं। यूपी में प्रति 10 लाख पर 12 मौतें हुई हैं। दिल्ली की मृत्यु दर 2.7 है जबकि यूपी में 1.6 है।’